Document ID: 32008D0564

KOMISJONI OTSUS,
30. juuni 2008,
millega lubatakse liikmesriikidel pikendada uue toimeaine profoksüdiimi jaoks antud ajutisi kasutuslube
(teatavaks tehtud numbri K(2008) 3080 all)
(EMPs kohaldatav tekst)
(2008/564/EÜ)
EUROOPA ÜHENDUSTE KOMISJON,
võttes arvesse Euroopa Ühenduste asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 8 lõike 1 neljandat lõiku,
ning arvestades järgmist:
(1)
Kooskõlas direktiivi 91/414/EMÜ artikli 6 lõikega 2 esitas BASF AG 1998. aasta märtsis Hispaaniale taotluse toimeaine profoksüdiimi lisamiseks direktiivi 91/414/EMÜ I lisasse. Komisjoni otsusega 1999/43/EÜ (2) kinnitati, et toimik on täielik ja seda võib põhimõtteliselt lugeda vastavaks kõnealuse direktiivi II ja III lisas esitatud nõuetele andmete ja teabe kohta.
(2)
Toimiku täielikkuse kinnitamine oli vajalik selleks, et võimaldada selle üksikasjalikku läbivaatamist ja luua liikmesriikidele võimalus anda kõnealust toimeainet sisaldavatele taimekaitsevahenditele ajutised kasutusload kuni kolmeks aastaks, täites samal ajal direktiivi 91/414/EMÜ artikli 8 lõikes 1 sätestatud tingimusi, eriti tingimust üksikasjalikult hinnata toimeainet ja taimekaitsevahendit kõnealuse direktiiviga sätestatud nõuete seisukohast.
(3)
Taotleja kavandatud kasutusviiside osas on kõnealuse toimeaine toimet inimeste tervisele ja keskkonnale hinnatud vastavalt direktiivi 91/414/EMÜ artikli 6 lõigete 2 ja 4 sätetele. Referentliikmesriik esitas komisjonile hindamisaruande projekti 28. märtsil 2001.
(4)
Kui referentliikmesriik oli esitanud hindamisaruande projekti, selgus, et taotlejalt vajati täiendavat teavet, millega referentliikmesriigil tuli tutvuda ja esitada oma hinnang. Seetõttu ei ole toimiku läbivaatamine veel lõppenud ja hindamist ei ole võimalik direktiiviga 91/414/EMÜ ettenähtud aja jooksul lõpetada.
(5)
Kuna senine hindamine ei ole tuvastanud vahetut põhjust muretsemiseks, tuleks liikmesriikidele anda võimalus pikendada nimetatud toimeainet sisaldavatele taimekaitsevahenditele antud esialgset luba 24 kuud vastavalt direktiivi 91/414/EMÜ artikli 8 sätetele, et toimikute uurimine võiks jätkuda. On alust loota, et hindamis- ja otsustamisprotsess, mis on vajalik profoksüdiimi I lisasse kandmise otsuse tegemiseks, lõpetatakse lähema 24 kuu jooksul.
(6)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Liikmesriigid võivad pikendada profoksüdiimi sisaldavate taimekaitsevahendite jaoks antud ajutisi lube kuni 24 kuu võrra alates käesoleva otsuse vastuvõtmisest.
Artikkel 2
Käesolev otsus on adresseeritud liikmesriikidele.
Brüssel, 30. juuni 2008

Labels: 0
3
6